Regionsudvalgets udtalelse om:

- "Kommissionens meddelelse til Rådet og Europa-Parlamentet om integreret kystzoneplanlægning: En strategi for Europa", og

- "Forslag til Europa-Parlamentets og Rådets henstilling om gennemførelsen af integreret kystzoneplanlægning i Europa"

(2001/C 148/07)

REGIONSUDVALGET har -

under henvisning til Kommissionens meddelelse til Rådet og Europa-Parlamentet om integreret kystzoneplanlægning: En strategi for Europa (KOM(2000) 547 endelig) og Kommissionens forslag til Europa-Parlamentets og Rådets henstilling om gennemførelsen af integreret kystzoneplanlægning i Europa [KOM(2000) 545 endelig - 2000/0227 (COD)],

under henvisning til Regionsudvalgets udtalelse "Mod en europæisk strategi for integreret kystzoneforvaltning (IKZF): Almindelige principper og politiske muligheder" (CdR 359/99 fin)(1),

under henvisning til Rådets beslutning af 26. januar 2001 om i henhold til EF-traktatens artikel 175, stk. 1, at anmode om Regionsudvalgets udtalelse herom,

under henvisning til formandens beslutning af 9. oktober 2000 om at henvise det forberedende arbejde til Underudvalg 4 "Fysisk Planlægning, Bypolitik, Energi, Miljø",

under henvisning til forslag til Regionsudvalgets udtalelse (CdR 372/2000 rev. 1), som blev vedtaget af Underudvalg 4 den 7. december 2000 med Annette McNamara (IRL/AE) som ordfører,

og ud fra følgende betragtninger:

integreret kystzoneplanlægning i Europa (ICZM) er en proces, der indebærer koordinering og samarbejde mellem alle de ansvarlige territoriale forvaltningsniveauer og brugerne af kystzoneressourcerne,

integreret kystzoneplanlægning kræver en bred forståelse af kystzonen, kystsystemer og deres tværregionale karakter samt anerkendelse af dens værdi; derudover skal der være et program med relevante aktioner og foranstaltninger, en passende ramme for implementeringen, omfattende databaser, den fornødne ekspertise og tilstrækkelige midler til at sikre god forvaltning og bæredygtig udnyttelse af ressourcerne,

Kommissionen har gennemført et antal demonstrationsprogrammer for at bane vej for en revision af kystzonepolitikken i hele Europa og præge udviklingen af en europæisk strategi for integreret kystzoneplanlægning,

Regionsudvalget har allerede tidligere bifaldet gennemførelsen af disse demonstrationsprogrammer, de udvundne principper, de indhøstede erfaringer og de fremlagte strategimuligheder -

på den 37. plenarforsamling den 14.-15. februar 2001 (mødet den 14. februar) enstemmigt vedtaget følgende udtalelse.

1. Regionsudvalgets bemærkninger og anbefalinger vedrørende Kommissionens meddelelse

1.1. Regionsudvalget hilser meddelelsen og forslaget til henstilling velkommen og støtter den europæiske strategi for integreret kystzoneplanlægning under forbehold af, at der iværksættes supplerende foranstaltninger og tages hensyn til nedennævnte forhold.

1.2. Forslaget til henstilling vil give ICZM-processen et skub frem. Dog anmoder Regionsudvalget Kommissionen om nøje at overvåge medlemsstaternes indsats og fremskridt på nationalt niveau. De lokale og regionale myndigheders arbejde med integreret kystzoneplanlægning er afhængigt af, at medlemsstaterne etablerer en lovmæssig ramme samt fremmer og støtter aktiviteter på lokalt og regionalt plan.

1.3. Regionsudvalget er ikke sikker på, at Kommissionen gør nok for at gennemføre en uafhængig europæisk strategi for integreret kystzoneplanlægning. Den overordnede strategi, der fokuserer på allerede eksisterende instrumenter og programmer, bakkes bredt op af Regionsudvalget, der dog fremfører, at der også er behov for specifikke supplerende foranstaltninger. Specifikke politikker vil i det mindste skærpe den offentlige bevidsthed om ICZM-emner og medvirke til skabelsen af en sammenhængende europæisk ICZM-strategi. Regionsudvalget fremhæver endnu en gang, at en overordnet ramme for integreret kystzoneplanlægning bør omfatte et vejledende sæt af principper på tværnationalt plan, en rammepolitik på tværregionalt plan og fastlæggelse og gennemførelse af foranstaltninger (herunder detaljerede "planer" eller strategier) på regionalt og lokalt plan. De principper, der opstilles i afsnit II i forslaget til Europa-Parlamentets og Rådets henstilling, er helt centrale. Hver enkelt medlemsstat bør sammen med det lokale og det regionale niveau tage stilling til behovet for og indholdet i en national strategi. Man bør tage hensyn til de forskelle, der gør sig gældende i kystzonernes vilkår, samt til medlemsstaternes lovgivning og de forskellige forvaltningssystemer.

1.4. EU's rolle, som den er skitseret i meddelelsen, hilses generelt velkommen. Vejledning og støtte til lokale og regionale administrationer fra EU's side er den optimale fremgangsmåde, når det drejer sig om områdespecifikke spørgsmål. Mainstreaming af eksisterende EU-foranstaltninger og en kritisk gennemgang af kommende forslag for at undgå en ugunstig indvirkning på kystzonerne er et vigtigt element i en EU-strategi.

1.5. Regionsudvalget understreger behovet for et europæisk samarbejdsnetværk mellem lokale og regionale myndigheder ved kysterne. I denne sammenhæng hilses Kommissionens anerkendelse af værdien af et europæisk forum for interessenter i de europæiske kystzoner og et netværk af kystzoneplanlæggere velkommen. Kommissionen opfordres til at tage skridt til hurtigst muligt at få dette oprettet under hensyntagen til allerede eksisterende strukturer i sektoren og fremme af disse.

1.6. Regionsudvalget er villig til at spille en konstruktiv rolle i bestræbelserne på at oprette et forum for interessenter og et netværk af kystzoneplanlæggere. Regionsudvalget bør aktivt inddrages i et kommende samarbejde såvel som i debatten og dialogen og bør især være med til at udforme retningslinjer til støtte for en statusopgørelse af EU-lovgivningens og EU-programmernes indvirkning på det lokale plan.

1.7. Regionsudvalget understreger behovet for at indkredse og etablere mekanismer inden for lokale, regionale og nationale forvaltninger, der sikrer synergi og gør det muligt at inddrage alle relevante sektorer og enkeltpersoner. Derved øges engagementet i ICZM-processen. Regionsudvalget mener, at et netværk af kystzoneplanlæggere kan spille en klar rolle ved at fremhæve bedste praksis og ved at hjælpe de lokale myndigheder med at gennemføre en integreret kystzoneplanlægning og med at etablere hensigtsmæssige og fleksible forvaltningsstrukturer.

1.8. Regionsudvalget opfordrer til, at der iværksættes omfattende EU-kampagner og nationale kampagner med henblik på at henlede offentlighedens opmærksomhed på kystzoneproblematikken og derved styrke engagementet blandt alle interessenter.

1.9. Regionsudvalget mener, at den fysiske afgrænsning af kystzonen på lokalt plan er en vigtig del af en EU-strategi. Definitionen af kystzonen vil klarlægge behovet for forvaltning og hjælpe med at skabe en ramme for integreret kystzoneplanlægning. Da integreret kystzoneplanlægning er områdespecifik, bør definitionen af kystzonen foretages på lokalt og regionalt plan med støtte fra EU og de nationale administrationer.

1.10. Det er nødvendigt med et mere sammenhængende økonomisk støtteprogram, der specielt sigter på integreret kystzoneplanlægning. Regionsudvalget mener, at de EU-finansieringsinstrumenter, der er nævnt i meddelelsen, er utilstrækkelige, og at de snarere vil resultere i en sektoropdelt støtteordning end i en integreret fremgangsmåde. I denne sammenhæng slår Regionsudvalget til lyd for et støtteprogram, der helt er helliget integreret kystzoneplanlægning. Der er et særligt potentiale herfor i Interreg III-programmet, der ligeledes kunne fremme udviklingen af kystzonerne og af samarbejdsnetværk mellem medlemsstaterne og tredjelande.

I mangel af et særligt finansieringsinstrument for integreret kystzoneplanlægning understreger Regionsudvalget på det kraftigste behovet for at sikre, at strukturfondene systematisk anvendes til at tilvejebringe en sammenhængende, integreret udvikling og forvaltning af alle områder, herunder kystzonerne.

1.11. Udpegelsen af Generaldirektoratet for Miljø som et kystzonereferencepunkt inden for Kommissionen hilses velkommen. Referencepunktet skal være ansvarligt for gennemførelsen af den europæiske strategi for integreret kystzoneplanlægning og for koordineringen af de forskellige henstillinger og forslag, der er fremsat i Kommissionens meddelelse. Hvis der skal sikres en sammenhængende og helhedsorienteret tilgang, mener Regionsudvalgets, at det mest velegnede referencepunkt vil være et formelt udpeget tværfagligt team, der ud over at repræsentere alle de relevante generaldirektoraters politikinteresser fremmer tværgående forskningsprojekter, som indkredses ved hjælp af en række tematiske analyser.

1.12. Regionsudvalget anerkender værdien af partnerskab med civilsamfundet i forbindelse med planlægning og forvaltning samt de muligheder, det giver for indførelse af nye forvaltningsmetoder i kystområderne, men også i andre områder i EU.

1.13. Regionsudvalget beklager, at de projekter, der er etableret under Kommissionens demonstrationsprogrammer, måske ikke videreføres. Desuden frygter det, at ekspertisen og erfaringerne på disse områder vil gå tabt. Regionsudvalget understreger derfor endnu en gang, det hensigtsmæssige i at videreføre relevante projekter og igangsætte nye aktiviteter.

Bruxelles, den 14. februar 2001.

Jos Chabert

Formand for

Regionsudvalget

(1) EFT C 226 af 8.8.2000, s. 38.